open-index/open-wikipedia-markdown huggingface dataset:
Melnykas

**Melnykas** () – miestas Vidurio Čekijos krašte, žymus Čekijos urbanistikos paminklas. Jis yra iškilęs ant aukšto stataus vynuogynų apsupto šlaito. Melnykas plyti dviejų didžiausių Čekijos upių – Labės (Elbės) ir Vltavos santakoje. Miestas susitelkęs aplink centrinę turgaus aikštę. Jame stovi renesansinė rotušė su laikrodžio bokštu. Nuo XIV a. miestas buvo vynininkystės centras, ir aikštėje stovintis fontanas primena apie šį paveldą. Mieste yra šv. Petro ir šv. Pauliaus bažnyčia. Greta bažnyčios stovi Lobkovičių giminės pilis, kurios sienas dabina vienas seniausių Bohemijoje sgrafitas, datuojamas 1533 m.
Griežimas

**Griežimas**, *striduliacija* () – garso generavimas trinant du kietus objektus. Gyvūnuose tai paprastai dvi kietos kūno dalys. Griežiantys gyvūnai dažniausiai yra vabzdžiai, bet griežia ir kai kurie vorai, žuvys, gyvatės.  

## Griežtuvai
Griežtuvai () – griežimą atliekantys organai. Paprastai skiriamos dvi dalys:
* *pars stridens* (*braukinys*) – kutikulos dalis, padengta šereliais, lygiagrečiomis briaunomis,
* *plectrum* (*brauktukas*) – aštri briauna ar eilė gūbrelių.

Nariuotakojų griežtuvai išsidėstę įv. kūno dalyse. Pvz.:
* krabai griežia koja į koją, ar koja į karapaksą. 
* Vorai griežia cheliceromiis, cheliceromis ir pedipalpais, galvakrūtinės ir pilvelio sunėrimo vieta.
* Solpūgos - cheliceromiis.
* Skorpionai - pedipalpais ir vaikščiojamosiomis kojomis, cheliceromis ir galvakrūtine, sternitais ir priedėlinėmis keteromis.
* Šimtakojai - kojomis ir lytinių organų cerkais.

Sudėtingiausius griežtuvus turi dalis tiesiasparnių vabzdžių. 
* Skėriai *Acridoidea*: užpakalinių blauzdų vidinė pusė - išilga gūbrelių eilė, liečianti antsparnio gyslas. Kilnojant paeiliui užpakalines kojas išgaunami palygint plataus spektro garsai. 
* Žiogai *Tettigonioidea* - kairio antsparnio vidinėje pusėje dantyta gysla (*pars stridens*), kuri suglaudžiant antsparnius trinasi į dešiniojo antsparnio vidinį kraštą (*plectrum*).

## Stuburinių griežimas
Keletas nuodingųjų gyvačių rūšių naudoja griežimą kaip gąsdinimo signalą. Jos surango kūną taip, kad susidarytų eilė į priešingas puses nukreiptų C pavidalo kilpų, o tada trina vieną kilpą į kitą. Žvynų trynimasis sukuria čirškantį garsą, lyg vanduo virtų ant įkaitusios krosnies paviršiaus. Žinomiausios tokios gyvatės yra smėlyninės angys (*Echis*), kitos taip garsą generuojančios gyvatės yra afrikinės raguotosios angys (*Cerastes*) ir bent viena medlaipių angių rūšis – keninė medlaipė angis (*[[Atheris desaixi]]*). 

2007 m. buvo žinoma viena rūšis paukščių – kuokasparnis nykštukinis manakinas (*Machaeropterus deliciosus*),– kurios patinai turi griežimo aparatą.

Vienos rūšies žinduoliai – dryžuotieji tenrekai (*Hemicentetes semispinosus*) generuoja aukšto tono garsą trindamį vienas į kitą specializuotus spyglius.

## Nuorodos
Barclays technologijų centras Lietuvoje

**„Barclays“ operacijų centras Lietuvoje** () priklausė kompanijai „Barclays“. Teikia kompanijai IT, personalo valdymo ir klientų aptarnavimo paslaugas.

## Istorija
2009 m. įkurtas, 2010 m. sausį įdarbinta 260 žmonių.
2014 m. atidarytas vienas iš dviejų globalių BGOL žmogiškųjų išteklių centras. Jis užsisiėmė „Barclays“ darbuotojų mokymo koordinavimu, duomenų tvarkymu. 2014 m. birželį centre Lietuvoje dirbo 1258 darbuotojai.

2016 m. BGOL įkūrė „Rise Vilnius“ finansinių technologijų startuolių bendradarbystės erdvę (angl. *hub*). Vilnius prisijungė prie 6 pasaulio miestų, kuriuose veikia tarptautinis finansinių technologijų startuolius vienijantis „Rise“ tinklas – Londono, Mančesterio, Niujorko, Keiptauno, Tel Avivo ir Mumbajaus.

2019 m. pasitraukė iš Lietuvos.

## Veikla
Komanda kūrė vystė „Barclays“ IT sistemas, rūpinosi jų saugumu, sprendė IT incidentus, aptarnavo banko darbuotojus skambučių centre, kūrė mobilias aplikacijas ir pan. Įvairiuose rinkimuose patekdavo tarp TOP darbdavių.

Įgyvendino ir rėmė švietimo ir jaunų specialistų ugdymo programas, bendradarbiavo su mokymo įstaigomis. VU įsteigė 2 IT laboratorijas: iOS laboratoriją „Innovation Space“ ir „Cisco“ tinklų akademiją.

## Išnašos
Margherita Hack

**Margarita Hekė** (; 1922 m. birželio 12 d. – 2013 m. birželio 29 d.) – Italijos astrofizikė, fizinių mokslų populiarintoja. Asteroidas „8558 Hack“, atrastas 1995 m., pavadintas jos garbei.

## Biografija

M. Hekė gimė Florencijoje. Baigė fiziką Florencijos universitete 1945 m. Jos astrofizikos tezėje nagrinėti Cefeidės kintamosios žvaigždės tipai. M. Hekė buvo astronomijos profesorė nuo 1964 m. iki 1997 m. Triesto universitete. Ji išėjo į pensiją 1998 m. Administravo Triesto astronomijos observatoriją nuo 1964 m. iki 1987 m.

M. Hekė dalyvavo daugelyje fizikos ir astronomijos asociacijų ir buvo Triesto universiteto astronomijos katedros direktorė nuo 1985 m. iki 1991 m. ir vėl nuo 1994 m. iki 1997 m. Ji buvo Lincių nacionalinės akademijos ir Italijos racionaliųjų ateistų bei agnostikų sąjungos narė.

Italijoje M. Hekė buvo labai žinoma dėl savo antireliginių pažiūrų ir Katalikų Bažnyčios kritikos. Ji buvo vegetarė ir parašė knygą „Perché sono vegetariana“ () apie tokį savo sprendimą. M. Hekė mirė Trieste, kai jai buvo 91 metai. Ji turėjo problemų su širdimi, bet atsisakė operacijos. Triesto miestas paveldėjo jos asmeninę biblioteką, kurioje yra 24 000 astronomijos knygų.
Mötley Crüe

**„Mötley Crüe“** amerikiečių glam metalo grupė, susikūrusi 1981 metais Los Andžele, Kalifornijoje, JAV.

## Diskografija

* *To Fast For Love* (1981)
* *Shout At The Devil* (1983)
* *Theatre Of Pain* (1985)
* *Girls, Girls, Girls* (1987)
* *Dr. Feelgood* (1989)
* *Mötley Crüe* (1994)
* *Generation Swine* (1997)
* *New Tattoo* (2000)
* *Saints Of Los Angeles* (2008)

## Personalas

;Dabartiniai narai
* Vincas Nylas – vokalistas, gitaristas (1981–1992, 1997–dabar)
* Mikas Marsas – gitaristas (1981–dabar)
* Nikki Sixx – bosistas (1981–dabar)
* Tomis Ly – būgnininkas, perkusijonistas, klavišininkas (1981–1999, 2004–dabar)

;Buvę nariai
* Džonas Korabis – vokalistas, klavišininkas (1992–1996)
* Rendis Kastilas – būgnininkas, perkusijonistas (1992–2002)
* Samanta Maloni – būgnininkė, perkusijonistė (2000–2004)
Paul Lafargue

**Paulas Lafargas** (; g. 1842 m. sausio 15 d. – 1911 m. lapkričio 26 d.) – Prancūzijos revoliucinis marksizmo-socializmo žurnalistas, literatūros kritikas, politinių straipsnių rašytojas ir visuomenės aktyvistas. Jis buvo Karlo Markso žentas ir vedė K. Markso antrąją dukrą Laurą. Jo žinomiausias darbas yra „Teisė būti tingiam“.

P. Lafargas gimė Kuboje prancūzų ir kreolų tėvams, tačiau jis praleido didžiąją dalį savo gyvenimo Prancūzijoje, taip pat yra gyvenęs Anglijoje ir Ispanijoje.

Po 1908 m. P. Lafargas pasitraukė nuo bet kokios politinės veiklos. Jis gyveno Dravėjaus (*Draveil*) kaime už Paryžiaus ir tik kartais rašydavo straipsnius ar esė. Tačiau jis palaikė ryšius su visokiais socialistų aktyvistais, įskaitant Karlą Kautskį ir Hjalmarą Brantingą iš senesnės kartos bei Karlą Lybknechtą ir Vladimirą Leniną iš jaunesnės kartos. 1911 m. Dravėjaus kaime P. Lafargas ir žmona Laura kartu nusižudė.
Olimpinis BMX centras

**Olimpinis BMX centras** – sportinė BMX trasa Rio de Žaneire, Brazilijoje.

## Istorija
Trasa statoma specialiai 2016 m. vasaros olimpinėms žaidynėms. Numatyta centro talpa – 7 500 žiūrovų. Tai yra didžiausią žiūrovų talpą turinti olimpinė BMX trasa. Numatyta statybų kaina yra 12 milijonų 289 tūkstančiai Jungtinių Valstijų dolerių.
Sanatas

**Sanatas** () – miestelis pietinėjė Goco salos dalyje, Maltoje. 2 200 gyventojų (2008 m. duomenys). Gyvenvietė populiari dėl joje esančių labai stačių uolų, šventyklų ir dolmenų bei turtinga fauna ir flora. Ribojasi su Gadžnsilemo, Munšaro ir Šeukidžos savivaldybėmis.

## Galerija

Gozo-tacenc-cliffs-109.jpg
Sudika Sannat.jpg|Miestelio panorama
Sannat-map.svg|Savivaldybės padėtis žemėlapyje
Irklenčių sportas

**Irklenčių sportas** – ekstremalaus vandens sporto šaka, kuomet balansuojama ant padidintos banglentės ir iriamasi irklu.

Irklenčių ištakos kildinamos iš Peru, kurioje rastose keramikos duženose buvo aptikti civilizacijos raižiniai, vaizduojantys žvejus nedidelėse nendrinėse valtelėse, kurias jie stumdavosi iš bambuko padarytais irklais. Šiuolaikinės irklentės atkeliavo iš Havajų, JAV.

Lietuvoje irklenčių sportas plėtojamas Vilniuje, Trakuose. Vyksta reguliarūs irklenčių užsiėmimai Neries upėje, Galvės ežere ir kitur.

## Šaltiniai

## Nuorodos
* Vilniaus irklenčių klubas
Alter Bridge

**„Alter Bridge“** yra amerikiečių alternatyviojo metalo grupė, susikūrusi 2004 metais Gros Point Parke (Detroito priemiestis), Mičigane, JAV.

## Diskografija

* *One Day Remains* (2004)
* *Blackbird* (2007)
* *AB III* (2010)
* *Fortress* (2013)
* *The Last Hero* (2016)
* *Walk the Sky* (2019)
* *Pawns & Kings* (2022)
* *Alter Bridge* (2026)

## Personalas

;Dabartiniai narai
* Mailsas Kenedis – vokalistas (2004–dabar)
* Markas Tremontis – gitaristas (2004–dabar)
* Brajanas Maršalas – bosistas (2004–dabar)
* Skotas Filipsas – būgnininkas, perkusininkas(2004–dabar)
Paplūdimio tenisas

**Paplūdimio tenisas** – rakečių sportas, kuris pasižymi teniso ir paplūdimio tinklinio elementais.

Paplūdimio teniso aikštės išmatavimai – kaip tinklinio (16 m x 8 m). Tinklo aukštis – 170 cm. Žaidžiamas specialiomis raketėmis, panašiomis į padelio tenisą, ir specialiais kamuoliukais.

## Lietuvoje
Žaidžiamas nuo 2011 m. Paplūdimio teniso veiklą šalyje prižiūri Lietuvos teniso sąjunga.

2013 m. įvyko pirmasis Lietuvos paplūdimio teniso čempionatas.

## Šaltiniai
Marguerite Yourcenar

**Margerita Jursenar** (*Marguerite Yourcenar*; g. 1903 m. birželio 8 d. – m. 1987 m. gruodžio 17 d.) – belgų ir prancūzų rašytoja, daugelio romanų, esė, eilėraščių rinkinių autorė ir vertėja, įvairių literatūros premijų laureatė.

Gimė 1903 m. birželio 8 d. senoje belgų - prancūzų aristokratų šeimoje. Tėvas Mišelis Cleenewerck de Crayencour, o motina belgė Fernanda de Cartier de Marchienne, mirusi po dešimties dienų, kai gimė dukra. Pilnas vardas Margarita Antuanetė Žana Marija Ghislaine Cleenewerck de Crayencour. Mergaitė užaugo tetos namuose. Dar vaikystėje ji labai mėgo skaitymą, turėjo privatų mokytoją, mokėsi senosios graikų kalbos.

Paauglystėje susižavėjo Rilkės poezija ir pati ėmė kurti eiles. Pirmasis jos eilėraščių rinkinys buvo išleistas, kai jai buvo aštuoniolika metų.

1939 m. jos gyvenimo draugė Greisė Frick pakvietė ją bėgti nuo karo į Jungtines Amerikos valstijas, kur rašytoja ėmėsi dėstyti literatūrą Sarah Lawrence koledže. Margarita neslėpė esanti homoseksualios orientacijos. Jos ir Greisės intymi draugystė tęsėsi nuo jų susipažinimo 1937 m. iki pastarosios mirties 1979 m. Dešimt metų pragyvenusios Konektikute, vėliau apsistojo Meine, kur gyveno ištisus dešimtmečius. Greisė buvo vertėja, vertusi jos kūrybą į anglų kalbą.

1951 m. išleista Margaritos knyga „Adriano memuarai“, kurioje ji pasakoja garsaus romėnų imperatoriaus gyvenimo ir mirties istoriją. Romanas sulaukė didelės sėkmės ir įrašė ją į prancūzų klasikų gretas.

1980 m. Margarita tapo pirmąja moterimi, išrinkta Prancūzų akademijos nare. Ji prisistatė kaip aktyvi kovotoja už „žmogaus teises“, viena savičiausių XX amžiaus prancūzų rašytojų. Buvo feministinės ideologijos propaguotoja.

Rašytoja labai mėgo keliones. Klajokliškas gyvenimo būdas ir nesitaikymas prie visuomenėje nusistovėjusių normų pelnė jai drąsios, maištaujančios moters vardą. Gyveno gana uždarą gyvenimo būdą, ignoruodama viešumą, nedalyvavo kultūriniuose sambūriuose.

Savo apsakymuose ir romanuose Margarita vartoja tapybiškai subtilias kalbos priemones, liečia filosofinius klausimus. Dažnai vaizduoja antikinius herojus, senųjų laikų žmones, gyvenusius Renesanso laikais, gilinasi į sesers ir brolio, tėvo ir sūnaus santykius.

Mirė 1987 m. gruodžio 17 d. Meine.

## Bibliografija

* Adriano memuarai: romanas /iš prancūzų kalbos vertė V. Bikulčius. – Vilnius: Vaga, 1986. – 217 psl.
* Filosofinis akmuo: romanas /iš prancūzų kalbos vertė Violeta Tauragienė. – Vilnius: Baltos lankos, 2001. – 328 psl.
* Rytietiškos novelės: apsakymai/iš prancūzų kalbos vertė Linas Rybelis. – Vilnius: Lietuvos rašytojų sąjungos leidykla, 2008. – 99 psl.
* Kaip tekantis vanduo: apsakymai/ iš prancūzų kalbos vertė Pranas Bieliauskas. – Vilnius: Baltų lankų leidyba, 2013. – 231 psl.
Baku olimpinis stadionas

**Baku olimpinis stadionas** () – lengvosios atletikos stadionas Baku, Azerbaidžane. 

## Istorija

Stadionas pradėtas statyti 2011 m. birželio 6 d. Baigtas statyti 2015 m. kovą. Stadionas tapo pagrindiniu pirmųjų 2015 m. Europos žaidynių objektu, kuriame vyko lengvosios atletikos varžybos ir atidarymo bei uždarymo ceremonijos. Stadione namų rungtynes žaidžia Azerbaidžano vyrų rinktinė, kuri prieš tai žaidė Tofiq Bahramov stadione.

## Šaltiniai
Tofiko Bachramovo stadionas

**Tofiko Bachramovo stadionas** (; 1953–1956 m. ***Stalino stadionas***, 1956–1993 m. ***Lenino stadionas***) – daugiafunkcis stadionas Baku, Azerbaidžane, daugiausia naudojamas futbolo rungtynėms. Antrasis pagal dydį šalyje.

## Istorija

Stadionas pradėtas statyti 1939 m., bet dėl II pasaulinio karo statybos užtruko. Atidarytas 1951 m. rugsėjo 16 d. Iš pradžių vadinosi J. Stalino, nuo 1956 m. – V. Lenino, nuo 1993 m. – futbolo teisėjo T. Bachramovo (1925–1993) garbei.

2011–2012 m. stadionas rekonstruotas. 2012 m. jame vyko pasaulio merginų futbolo čempionatas. 2015 m. stadione vyko 2015 m. Europos žaidynių šaudymo iš lanko varžybos.

## Šaltiniai
Ken Follett

**Kenas Foletas** (; g. 1949 m. birželio 5 d. Kardife, Velse) – Velso rašytojas, rašantis trilerio bei istorinės fantastikos tematika.

Buvo vyriausias iš trijų brolių. Jo tėvai, Martin ir Veenie Follett, vaikystėje jam ir jo broliams neleisdavo žiūrėti televizorių, filmus ar klausytis radijo. Jo mamos istorijos ir jo sugalvoti nuotykiai jį linksmino. Jis pradėjo skaityti kai buvo dar visai jaunas.

Kai K. Follett buvo dešimt metų, jo šeima persikėlė į Londoną, kur jis tęsė studijas. Jis įstojo į filosofijos katedrą University College London (UCL). Tuo metu augo jo politinis susidomėjimas.

Jis 1968 m. vedė savo pirmąją žmoną Mariją ir su ja susilaukė sūnaus. Jis 1970 m. baigė studijas UCL ir pradėjo studijuoti reklamos magistrą. Vėliau, 1982 m., jis vedė politikᶒ Barbarą Follett.

K. Follett dirbo žurnalistu laikraštyje „South Wales Echo“ Kardife ir laikraštyje „Evening Standard“ Londone. Follett paliko žurnalisto darbą leidykloje ir pradėjo rašyti. Jo sėkmė prasidėjo su 1978 m. romano „Eye of the Needle“ pristatymu. Ken Follett išleido 29 knygas per paskutinius 35 metus.

K. Follett rašo įvairaus žanro romanus. Jis rašo trilerius, šiuolaikinius romanus ir istorinius romanus.

Tačiau jis geriausiai žinomas dėl savo pirmo trilerio „The Key to Rebecca“ (1985 m.) ir bestselerio „The Pillars of the Earth“ (1989 m.).

## Nuorodos
* Oficiali svetainė
Habemus papam

**Habemus papam!** ('Turime popiežių!') – pranešimas apie Romos katalikų popiežiaus išrinkimą. Pranešimas skaitomas lotynų kalba kardinolo protodiakono iš centrinio Šv. Petro bazilikos balkono Vatikane. Po pranešimo naujasis popiežius pristatomas žmonėms ir suteikia savo pirmąjį *[[Urbi et orbi]]* palaiminimą.

## Formatas
Pranešimo formatas, kai kardinolas išrenkamas popiežiumi:


Annuntio Vobis Gaudium Magnum:
Habemus papam!
Eminentissimum ac reverendissimum Dominum,
Dominum [praenomen] Sanctae Romanae Ecclesiae Cardinalem [nomen]
Qui sibi nomen imposuit [nomen pontificale].


Į lietuvių kalbą išvertus pažodžiui tai skambėtų taip:


Skelbiu jums didį džiaugsmą:
Turime popiežių!
Prakilniausiasis ir garbingiausiasis ponas (viešpats),
ponas (viešpats) [vardas], Šventosios Romos Bažnyčios kardinolas [pavardė],
Kuris pasirinko sau vardą [popiežiaus vardas].


*Habemus papam* pranešimą apie Benedikto XVI išrinkimą kardinolas Jorge Arturo Medina Estévez 2005 balandžio 19 d. pradėjo sveikinimu keliomis kalbomis (Brangūs broliai ir seserys).


Fratelli e sorelle carissimi (itališkai)
Queridísimos hermanos y hermanas. (ispaniškai)
Bien chers frères et sœurs. (pracūziškai)
Liebe Brüder und Schwestern. (vokiškai)
Dear brothers and sisters. (angliškai)


## Išnašos
Heidaro Alijevo sporto ir parodų kompleksas

**Heidaro Alijevo sporto ir parodų kompleksas** – sporto arena ir parodų centras Azerbaidžane, Baku. Pavadintas prezidento Heidaro Alijevo garbei.

## Istorija
Arena pradėta statyti 1977 m. ir atidaryta 1990 m. 2006 m. – 2007 m. arena renovuota. Renovacijos darbų vertė – 13,5 milijonai Jungtinių Valstijų dolerių.

2005 m. arenoje vyko pasaulio ritminės gimnastikos čempionatas. 2007 m. ir 2009 m. surengti Europos ritminės gimnastikos čempionatai. 2007 m. arenoje taip pat surengti Europos tekvondo čempionatas ir pasaulio imtynių čempionatas. 2011 m. Heydar Aliyev arenoje vyko pasaulio bokso čempionatas. 2015 m. Europos žaidynių metu arenoje vyko dziudo ir imtynių varžybos.
Ristynės

**Ristynės** – tradicinės lietuviškos imtynės, kovos be ginklo rūšis. Taip pat žinomos ir tokiais pavadinimais kaip veltynės, grumtynės, mintynės, pakištynės, galitynės, imtys, imtynės, mestynės.

## Istorija
Ristynės Lietuvoje žinomos nuo seno, užfiksuotos sakytinėje lietuvių tautosakoje – pasakose, sakmėse, padavimuose. Jos ypač paplito XIX a. antroje pusėje po baudžiavos panaikinimo. Per ganiavą eidavo ristis piemenys, suaugę vyrai mėgdavo susiimti norėdami išbandyti jėgas švenčių ar mugių metu.  XIX a. viduryje, XX a. pradžioje ristynės buvo populiarios visoje Lietuvoje, kaimo vietovėse. Jos vykdavo švenčių turguose ir mugėse. Yra liudijimų, kad ristynes mėgo netgi moterys. Lietuvoje nebuvo vieningos ir susistemintos liaudies imtynių tradicijos, skirtinguose mūsų šalies etnografiniuose regionuose galiojo skirtingi susitarimai bei papročiai.

Nuo 1907 m. pradėjus vystytis profesionaliajam sportui, ristynių tradicija ėmė nykti, o užėjus sovietinei okupacijai buvo pamiršta. Po Lietuvos nepriklausomybės prasidėjo jų gaivinimas. 2012 m. Šventojoje Lietuvos imtynių federacija kartu su Lietuvos kuraš federacija bei Tarptautine imtynių federacija (FILA) pirmą kartą nepriklausomos Lietuvos istorijoje surengė parodomąsias ristynių kovas.

2017 m. įkurta Lietuviškų ristynių federacija. Jos nariai užsiima šios tradicijos atkūrimu, gaivinimu, siekia įtvirtinti ją kaip dvikovės sporto šaką, tačiau griežtai išsaugo pagrindinius technikos principus. Federacija palaiko ryšius su užsienio nacionalinių imtynių stilių entuziastais, rengia varžybas švenčių bei festivalių metu, veda mokymus. Taip pat organizuojama klubų veikla. Dėl savo svarbos Lietuvos kultūroje 2019 m. ristynių tradicija buvo įtraukta į Nematerialaus kultūros paveldo vertybių sąvadą.

## Taisyklės
Imtynininkai susiima specialiu veiksmu, kuris vadinamas kryžminiu suėmimu. Kovotojai vienas kitam kiša ranką po pažastimi, o kitą ranką laiko virš anos. Tada už nugaros jas suima, ir pradeda imtis. Reikalaujamą varžovą iki trijų kartų numesti ant nugaros arba pakelti ir numesti ant žemės. Kai kuriuose regionuose užtekdavo vieno metimo.

## Dar skaityti
* Ritinis
## Šaltiniai
Įskiepis

**Įskiepis** gali reikšti:

* Įskiepis – informatikoje, programavime tai programinė komponentė, suteikianti naują funkcionalumą.
* Įskiepis – augalininkystėje, augalo pumpuras arba šakelė, įskiepyta į kito augalo kamieną, vadinamą poskiepį.
Barclays Pingit

**Barclays Pingit**  – programėlė, skirta pervesti pinigams mobiliaisiais telefonais žmonėms, gyvenantiems Jungtinėje Karalystėje. Ši mobilioji aplikacija buvo paleista į rinką 2012 metų vasarį.
„Barclays Pingit“ gali naudotis visi Jungtinės Karalystės gyventojai, kurie turi einamąsias sąskaitas Jungtinės Karalystės bankuose ir yra bent 16 metų amžiaus.
Programėlė šiuo metu yra prieinama vartotojams, kurių telefone yra iOS, Android, Windows Phone arba Blackberry operacinė sistema.

## Šaltiniai

## Nuorodos
* Barclays Pingit tinklalapis
Pakištynės

**Pakištynės** – tradicinės lietuviškos imtynės. Ristynių atmaina. Tradiciškai buvo populiariausios Rytų ir Pietų Lietuvoje.

## Taisyklės
Imtynininkai susiima rankas vienas kitam už nugaros ir pradeda imtis. Reikalaujamą varžovą iki trijų kartų numesti ant nugaros arba pakelti ir numesti ant žemės. Skirtingai negu ristynėse, paikištynėse buvo leidžiami pratimai kojomis. Verčiant varžovą buvo galimą pakišti koją.

## Šaltiniai
Kala (Malta)

**Kala** ( arba *Il-Qala*) – miestelis Goco saloje, Maltoje. 2 294 gyventojų (2013 m. duomenys). Toliausiai nuo Viktorijos nutolusi gyvenvietė. Netoliese yra *Hondoq IR-Rummien* pakrantė su druskos įdubomis, populiari nardytojų su akvalangais tarpe. Ribojasi su Gadžnsilemo ir Naduro savivaldybėmis.

## Istorija
Kala pirmą kartą paminėta XV a.
Papildinys (informatika)

**Papildinys**, **įskiepis**, **plėtinys** – atskiras sukompiliuotas programinis komponentas, dinamiškai prijungiamas prie programinės įrangos ir papildantis jį naujomis galimybėmis ar naujomis funkcijomis.

## Veikimo principas
Pagrindinė kompiuterio programa paprastai turi servisines funkcijas, kurias įskiepis gali panaudoti. Tokios funkcijos tai įskiepio galimybė užsiregistruoti pagrindinėje programoje, galimybė keistis informacija su pagrindine programa bei kitais įskiepiais. Korektiškai sukurto įskiepio įkėlimas arba pašalinimas neturi kritinės įtakos pagrindinės programos veikimui.

Vienas pavyzdžių gali būti įskiepiai į interneto naršyklę Mozilla Firefox peržiūrėti tam tikro tipo dokumentus, daugialypės terpės formatais pateikiamą informaciją.

## Šaltiniai
Lenny Kuhr

**Lenny Kuhr** (g. 1950 m. vasario 22 d. Eindhovene) – olandų dainininkė ir dainų autorė.

1967 metais pradėjo dainininkės karjerą savo šalyje, atlikdama prancūzų chanson stiliaus dainas. 1969 metais ji atstovavo Nyderlandams Eurovizijos dainų konkurse su daina „De Troubadour“ (dainos žodžių autorius David Hartsema). Tų metų konkurse buvo viena iš keturių nugalėtojų.

1982 metais vedė olandų atrankos į Euroviziją konkursą *Nationaal Songfestival*.

## Diskografija
* 1969: *De troubadour*
* 1971: *De zomer achterna*
* 1972: *Les enfants*
* 1972: *De wereld waar ik van droom*
* 1974: *God laat ons vrij*
* 1975: **n Avondje Amsterdam''
* 1976: **n Dag als vandaag*
* 1980: *Dromentrein*
* 1981: *Avonturen*
* 1982: *Oog in oog*
* 1983: *De beste van Lenny Kuhr*
* 1986: *Quo vadis*
* 1990: *Het beste van Lenny Kuhr*
* 1990: *De blauwe nacht*
* 1992: *Heilig vuur*
* 1994: *Altijd heimwee*
* 1997: *Gebroken stenen*
* 1997: *Stemmen in de nacht*
* 1998: *De troubadour*
* 1999: *Oeverloze liefde*
* 2000: *Visite*
* 2001: *Fadista*
* 2004: *Op de grens van jou en mij*
* 2005: *Panta Rhei''

## Nuorodos

* Oficiali svetainė (olandų k.)

|-
Fiat 518

**Fiat 518 Ardita** – automobilis, buvo leidžiamas „Fiat“ kompanijos nuo 1933 iki 1938 metų.

Automobilis buvo gaminamas 4-iais variantais:
* Fiat 518 °C, trumpas;
* Fiat 518 L, pailgintas;
* Fiat 518 S, sportinis,
* Fiat 518 Coloniale, variantas ginkluotosioms pajėgoms, skirtas pristatyti į Italijos koloniją Afrikoje (buvo gaminamos C ir L versijos).

Viso Italijoje pagaminta 8794 automobiliai.

Lenkiškas automobilio variantas – Polski Fiat 518 Mazur buvo leidžiamas nuo 1937 iki 1939 metų PZInż kompanijos Varšuvoje pagal licenziją.
Automobilis turėjo 4 duris ir 5 arba 7 sėdimas vietas. Automiobilyje buvo įrengtas dviejų litrų variklis  Fiat 118 (PZInż 157) (45&nbsp;a.j. galingumo/3600 aps/min.,  6,1:1 kompresija) ir 4-greičių pavarų dėžę. Automobilio svoris buvo 1070 kg, didžiausias greitis 100-110 km/val, kuro sąnaudos 11.5 l/100 km.
Ersan İlyasova

**Ersanas Iljasova** (; g. 1987 m. gegužės 15 d.) – Turkijos krepšininkas, NBA žaidžiantis krašto puolėjo pozicijoje Milvokio „Bucks“ klube. Jo ūgis – 2,08 m. Jo svoris – 109 kg.

## Karjera
 
E. Iljasova savo profesionalią karjerą pradėjo 2004 m. Turkijos „Ülkerspor“ klube. 2005 m. NBA naujokų biržoje jį išrinko Milvokio „Bucks“ klubas ir jam teko tą sezoną žaisti Tulsoje, Oklahomoje. Jo NBA debiutas buvo 2006 m.

2007 m. E. Iljasova pasirašė sutartį su „FC Barcelona“ krepšinio klubu ir jis du sezonus praleido Ispanijoje. 2009 m. jis grįžo į „Bucks“ klubą, bet irgi trumpam žaidė Turkijos klube „Anadolu Efes“.

E. Iljasova taip pat žaidžia Turkijos rinktinėje. Jis laimėjo MVP apdovanojimą 2006 m. Europos U20 krepšinio čempionato metu.
Fiat 1

**Fiat 1** (o tai pat **Fiat Tipo 1**, **Fiat 1 Fiacre**, **Fiat 12-15 HP**) – lengvasis automobilis, kurį „Fiat“ kompanija gamino nuo 1908 m. iki 1910 m.

Automobilyje buvo įrengtas 2200 kub. cm apimties, 16 a.g. galingumo variklis, kuris leido išvystyti iki 70 km/val. greitį. Remiantis Italijos bendrove „Aquila“, pradedant nuo 1 modelio Fiat pradėjo gaminti 4-ių cilindrų variklį viename bloke. Automobilyje buvo naudojamos aukštos įtampos uždegimo ritės – pažangus techninis sprendimas tuo metu.

Iš viso pagaminta apie 1600 automobilių. Modelis naudotas kaip taksi Niujorke, Londone, Paryžiuje ir kituose miestuose.

## Išnašos

## Nuorodos
*
Fiat 6

**Fiat 6** (**Fiat 50-60 HP**) – lengvasis automobilis, leistas „Fiat“ kompanijos nuo 1910 iki 1914 metų.

Automobilis buvo aprūpintas 9017 kub. cm apimties, 75 a.j. galingumo varikliu, kuris leido išvystyti iki 110 km/val. greitį.

„Tipo 6“ pakeitė Fiat 50 HP modelį ir buvo vienas iš labiausiai prabangių automobilių tuo laiku. 1921 metais jį pakeitė Fiat 520 „Superfiat“.

Viso išleista 84 automobiliai, iš jų didelė dalis buvo eksportuojama į JAV.
Kerčemas

**Kerčemas** () – miestelis Goco saloje, Maltoje. 1 921 gyventojas (2013 m. duomenys). Įsikūręs į pietvakarius nuo Viktorijos, tarp vaizdingo Lunzjato slėnio ir Tal Mikstos, Gar Ilmos ir Tadbiegio kalvų ir tęsiasi iki Šlengio kalvos. Ribojasi su Fontanos, Garbo, Gasrio, Munšaro, San Lavrenco ir Viktorijos savivaldybėmis.
Šiurkščioji viksva

**Šiurkščioji viksva** (*Carex pseudocyperus*) – viksvuolinių (*Cyperaceae*) šeimos viksvų (*Carex*) genties augalas. Savaime auga Europoje, Šiaurės Azijoje, Šiaurės Amerikoje, taip pat ir Lietuvoje.

## Augavietės

Auga žemapelkėse, raistuose, grioviuose, upių ir ežerų pakrantėse, šlapiose pievose. Randama iki 800 m aukštyje. Auga nedideliais kereliais.

## Biologija
Tai daugiametis, 40-100 cm aukščio žolinis augalas. Turi trumpą, iki 10 cm ilgio šliaužiantį šakniastiebį be palaipų. Stiebas status, su trimis šiurkščiomis briaunomis, ties pamatu lapuotas. Lapai 5-20 cm ilgio, 5-15 mm pločio, geltonai žali, šiurkštūs, išilgai lenkti.

Žiedynlapis 12-55 cm ilgio. Žiedynas 5-12 cm ilgio, jo viršūnėje viena stati, 2-3 cm ilgio, 3-5 mm pločio, cilindriška kuokelinė varputė. Žemiau jos ant ilgų kotelių 3-5 pailgos, grakščiai nusvirusios, 1,5-5 cm ilgio, 8-11 mm pločio, cilindriškos piestelinės varputės. Kuokeliniai žiedai turi po tris kuokelius. Pažiedės žalios, smailios.

Žydi ir brandina vaisius gegužės-liepos mėnesiais. Žiedus apdulkina vėjas. Vaisius – geltonas ar šviesiai rudas, 2 mm ilgio ir 1 mm pločio riešutėlis. Maišeliai pailgi, žalsvi, su snapeliais. Sėklas išnešioja vanduo. Dauginasi sėklomis ir vegetatyviškai šakniastiebiais. Augalas diploidinis, 2n = 66. 

Dažnai auga su kitomis viksvomis ir sudaro hibridus, kurie retai sterilūs.

## Sistematika
Išskiriami trys pagrindiniai varietetai:
* *Carex pseudocyperus* var. *fascicularis* (Sol. ex Hook.f.) Boott – Naujoji Gvinėja, Australija, Naujoji Zelandija
* *Carex pseudocyperus* var. *haenkeana* (C.Presl) Kük. – Čilė, Argentina
* *Carex pseudocyperus* var. *pseudocyperus* – Šiaurės pusrutulis, Naujoji Zelandija

## Nuorodos
* Šiurkščiosios viksvos mokslinis lotynų kalba pavadinimas ir sinonimai per theplantlist.org (anglų k.)''
* Šiurkščiosios viksvos porūšiai, varietetai ir formos per tropicos.org (anglų k.)
* Carex pseudocyperus – Flora of China
* Carex pseudocyperus – Flora of Pakistan
* Carex pseudocyperus – Flora of North America

## Literatūra

* Vasarą žydintys augalai, Ramunėlė Jankevičienė, Vilnius, Mokslas, 1987, 328 p.
Harmony (grupė)

**„Harmony“** – buvusi olandų pop grupė, specialiai sukurta 1978 m. „Eurovizijos“ dainų konkursui.

Grupę sudaro Rosina Lauvars (), Donaldas Liveldas () ir Abas van Vaudenbergas (). Anksčiau atlikėjai buvo žinomi kaip pop grupės Sommerset nariai.

1978 m. „Harmony“ atstovavo savo šaliai „Eurovizijos“ dainų konkurse su daina „'t Is OK“, kuri su 37 taškais užėmė tryliktą vietą.

Grupės narė Rosina Lauvars 1980 m. išleido savo pirmąjį ir kol kas vienintelį albumą „Caravan“.

## Nuorodos

* Dainos „'t Is OK“ žodžiai

|-
Fiat 3

**Fiat Tipo 3** – lengvasis automobilis, kurį „Fiat“ kompanija gamino nuo 1910 m. iki 1921 m. Buvo taip pat žinomas pavadinimu Fiat 20-30 HP.

Automobilis buvo gaminamas trim variantais: „Tipo 3“, „Tipo 3A“ ir „Tipo 3Ter“.

* **Tipo 3** – buvo leidžiamas nuo 1910 m. iki 1912 m. Automobilis buvo aprūpintas magneta vidaus ir lauko apšvietimui. Turėjo 3969 kub. cm, 32 a.j. galingumo variklį. Pagaminti 1322 automobiliai.

* **Tipo 3A** – buvo gaminamas nuo 1912 m. iki 1921 m. Buvo leidžiamas tik su torpedo kėbulu, tačiauо „Fiat“ pardavinėjo taip pat ir paruoštas važiuokles kitų gamintojų kėbulų montavimui. Automobilyje buvo įrengtas 4398 kub. cm apimties, 40 a.j. galingumo variklis ir 4-ių greičių pavarų dėže. Didžiausias greitis buvo 80 km/val. Išleista 2167 egzempliorių.

* **Tipo 3Ter** – buvo leidžiamas nuo 1912 m. iki 1915 m. Automobilis buvo mažesnio dydžio, palyginus su 3A. Daugiausia buvo gaminami Italijos ir kitų šalių ginkluotosioms pajėgoms. Nuo 1913 m. automobilyje buvo įrengtas 45 a.j. galingumo variklis, kas leido automobiliui išvystyti 95 km/val. greitį (iš pradžių didžiausias greitis buvo 90 km/val.).

## Išnašos
Emino slėnis

**Emino slėnis** () – dubuma Vidurinėje Azijoje, ties Kazachstano ir Sindziango siena. Užima 65 tūkst. km² plotą. Tai nenuotakus baseinas, kuriame telkšo druskingi Alakolio ir Sasykolio ežerai, teka Emino upė. Šiaurėje Tarbagatajaus kalnai skiria nuo Zaisano ežero ir Irtyšiaus baseino, pietryčiuose kalnai skiria nuo Džiungarijos lygumos ir joje plytinčios Gurbantiungiuto dykumos. Vakaruose pereina į Balchašo–Alakolio dubumą.

Emino slėnyje plyti stepės. Veši eraičinai, ašuotės, gyvena reti Vidurinės Azijos kirai (*Ichthyaetus relictus*), garbanotieji pelikanai (*Pelecanus crispus*), galimai išlikę saigų, snieginių leopardų.

## Šaltiniai
Emilas

**Emilas** (, ) arba **Eminas** () – upė Vidurinėje Azijoje, Kinijoje ir Kazachstane. Prasideda Tarbagatajaus kalnuose (Sindziangas), susiliejus Geltonajam Emilui (* Сарыеміл*) ir Juodajam Emilui (*Караеміл*), teka į vakarus Emino slėniu. Žemupio slėnio dalis sausringa ir negyvenama. Įteka į nenuotakų Alakolio ežerą, sudaro nedidelę deltą.

Intakai – Keksu, Čugčakas (nenuolatiniai).

Upės pavadinimas tiurkų kalbomis reiškia „barchanų upė“. Prie Emilo yra Durbuldžino gyvenvietė (Sindziangas).

## Šaltiniai
GJan

**Greta Jančytė **(pseudonimas **GJan**; g. 1995 m. balandžio 24 d. Trakų Vokėje) – Lietuvos dainininkė ir dainų autorė.

## Biografija
Mokėsi Šiaulių Sauliaus Sondeckio menų gimnazijoje.

2010–2011 m. buvo Lietuvos roko grupės „Second Riot“ narė. Grupė išleido dvi dainas „Memories“ ir „Stalk“. 2011 m. vasarą paliko grupę dėl nesutarimų su kitais grupės nariais.

Išpopuliarėjusi „YouTube“, 2012 m. debiutavo su radijo singlais „Not Afraid“ ir „Tattoo“. Nominuota 2012 m. Muzikos asociacijos metų apdovanojimui už geriausią vaizdo klipą („Not Afraid“) ir 2013 m. Muzikos asociacijos metų apdovanojimui kaip geriausia atlikėja moteris.

2015 m. balandžio 13 d. išleistas atlikėjos singlas „Nobody Around“ buvo panaudotas Vokietijos mineralinio vandens „Active O2“ reklamoje.

2016 m. pasirašė bendradarbiavimo sutartį su Rumunijos leidybos kompanija „Global records“. Tais pačiais metais pasirodė vaizdo klipas „Wild“.

2021 m. baigė VDA (Keramika). 

## Diskografija
* *[[Do It]]* (2017 m.)
* *[[Pasiduodu Sau]]* (2019 m.)
* *[[Verkiu raudonų vyšnių sode]]* (2024 m.)

## Singlai
* Not Afraid (2012 m.)
* TATTOO (2012 m.)
* Need Your Love (2013 m.)
* Now You (2013 m.)
* Nobody Around (2015 m.)
* One More Drink (2015 m.)
* Gossip (2015 m.)
* Wild (2016 m.)
* Wasn't Easy (2017 m.)
* Together (2017 m.)
* Paskui tave (2017 m.)
* Tabletė (2018 m.)
* Confidence (2018 m.)
* Clothes Off (2018 m.)
* Ring Them Bells  (Bob Dylan coveris) (2018 m.)
* Melagė (2018 m.)
* Numbers (2019 m.)
* Karaliai (2019 m.)
* Neleisk Man Užmigt (2019 m.)
* Ruduo (2019 m.)
* Ne (2021 m.)
* Filmas (2021 m.)
* Pasikeisiu (2022 m.)
* Leidžiu sau viską (2022 m.)
* Trukti (2022 m.)
* Miegok ramiai (2023 m.)
* Balius gyvent (2023 m.)
* Važiuoju kur širdis (2023 m.)
* Raudonų vyšnių sodai (2023 m.)
* Atidaviau tau viską (2023 m.)
* Mylėjau Kažkada (2024 m.)
* Kaip Man Atmylėt Tave (2024 m.)
* Niolika (2025 m.)

## Videografija
* Not Afraid (2012)
* TATTOO (2012)
* Need Your Love (2013)
* Now You (2013)
* One More Drink (2015)
* Wild (2016)
* Wasn't Easy (2017)
* Together (2017)
* Paskui tave (2017)
* Confidence (2018 m.)
* Ring Them Bells  (Bob Dylan coveris) (2018 m.)
* Melagė (2018 m.)
* Neleisk Man Užmigt (2019 m.)
* Ruduo (2019 m.)
* Leidžiu sau viską (2022 m.)
* Balius gyvent (2023 m.)
* Važiuoju kur širdis (2023 m.)
* Raudonų vyšnių sodai (2023 m.)
* Atidaviau Tau Viską (2024 m.)
* Mylėjau Kažkada (2024 m.)
* Kaip Man Atmylėt Tave (2024 m.)
* Niolika (2025 m.)

## Apdovanojimai

## Šaltiniai

## Nuorodos
* Oficiali svetainė
* Biografija puslapyje promostar.lt
Gurbantiungiutas

**Gurbantiungiuto dykuma** (), **Dzosotyn Elisunas** () – antra pagal dydį Kinijos Liaudies Respublikos dykuma. Plyti Rytų Turkestane (Sindziange), užima centrinę Džiungarijos lygumos dalį. Dažnai laikoma Gobio dykumos vakariausia dalimi.

Ši smėlio dykuma užima 45–50 tūkst. km² plotą, iš kurio ~38 tūkst. km² sudaro pusiau tvirti smėlio kopagūbriai ir barchanai, likusią dalį – smėlio ir žvirgždo lygumos bei takyrai. Gūbriai daugiausia dienovidžių krypties, iki 30 m aukščio (šiaurėje – iki 100 m), su stačiais rytiniais šlaitais ir nuožulnesniais vakariniais.

Gurbantiungiuto dykumos smėlynuose vietomis auga saksaulai, kiečiai, takyruose pasitaiko eglūnų. Dykuma naudojama kaip kupranugarių ir avių ganykla. Dykumą kerta plentas Altajus–Baluntajus, Irtyšiaus–Karamajaus kanalas.

Gurbantiungiuto dykuma įdomi geodeziniu požiūriu – joje yra toliausiai nuo vandenyno nutolusi pasaulio sausumos vieta bei viena iš 4 pasaulio vietų, kurios vienodai nutolę nuo Grinvičo ir 180 dienovidinių bei pusiaujo ir šiaurės arba pietų ašigalio.

## Šaltiniai
Broliai (filmas)

**Broliai** () – 2009 m. JAV sukurta ir 2 Auksiniams gaubliams nominuota drama apie Afganistane karinės misijos metu dingusį armijos kapitoną Semą Keihilą ir namuose likusią jo šeimą bei artimuosius, negalinčius susitaikyti su netektimi.

## Aktoriai
: *Aktorius – vaidmuo*
* Tobey Maguire – kapitonas Semas Keihilas
* Jake Gyllenhaal – Tomis Keihilas
* Natalie Portman – Greisė Keihil
* Sam Sheppard – Henkas Keihilas
* Mare Winningham – Elzė Keihil
* Bailee Madison – Izabelė Keihil
* Patrick John Flueger – eilinis Džo Vilis

## Turinys

Kapitonas Semas Keihilas palieka namuose žmoną Greisę su 2 dukterimis ir vyksta į tarnybą Afganistane. Tuo metu namo iš kalėjimo po banko apiplėšimo grįžta jo niekur nepritampantis brolis Tomis. Po kurio laiko namiškius pasiekia žinia, kad Semo sraigtasparnis buvo numuštas ir visa įgulai laikoma dingusi be žinios. Matydamas Greisės vargus, Tomis pasijunta atsakingu už brolio šeimą ir visai būdais mėgina pagelbėti jai susitaikyti su galima vyro žūtimi. Eina mėnesiai ir Tomio globa palaipsniui virsta aistra brolio žmonai, kuri, pradžioje skeptiškai žiūrėjusi į jo pagalbą, taip pat ima jausti šiam prieraišumą. 

Netrukus šeimą pasiekia džiugi žinia: Semas gyvas ir išlaisvintas per kariuomenės surengtą operaciją. Namuose jis sutinkamas kaip didvyris, tačiau pradeda aiškėti, kad nelaisvėje praleisti mėnesiai nepraėjo be pėdsakų ir gerokai pakeitė šio elgesį...

## Apdovanojimai
* Auksinis gaublys (nominacija) – geriausias aktorius (Tobey Maguire)
* Auksinis gaublys (nominacija) – geriausia daina (U2 – „Winter“)
* „Chicago Film Critics Association Awards“ (nominacija) – geriausia antrojo plano aktorė (Natalie Portman)
* „Teen Choice Awards“ (nominacija) – geriausias aktorius (Jake Gyllenhaal)
* „Teen Choice Awards“ (nominacija) – geriausias aktorius (Tobey Maguire)
Didelis paukštyčių narvas

**Didelis paukštyčių narvas** () – 1972 m. režisieriaus Jacko Hillo sukurtas mažo biudžeto nuotykių filmas, priskiriamas vadinamajam „Women in Prison“ žanrui, kuriame gausu smurto bei moterų išnaudojimo scenų. Juosta stiliumi ir tematika yra artima 1971 m. režisieriaus sukurtam filmui „The Big Doll House“.

## Pagrindiniai aktoriai
: *Aktorius – vaidmuo*
* Pam Grier – Blosom
* Anitra Ford – Terė
* Candice Roman – Karla
* Carol Speed – Miki
* Sid Haig – Džango
* Marissa Delgado – Rina
Giovanni Pisano

**Džovanis Pizanas** (, g. apie 1248 m. – m. 1314 (?) m.) – XIII a. pb. – XIV a. pr. italų protorenesanso skulptorius ir architektas.

## Biografija
Džovanis Pizanas gimė apie 1248 m. Pizoje. Jis buvo skulptoriaus ir architekto Nikola Pizano sūnus. Tėvas ir sūnus dažnai dirbo kartu, tačiau jų individualūs stiliai buvo labai skirtingi. Džovaniui būdingas rėmimasis gotikinės stilistikos formomis, kai jo tėvui − antikinėmis, su kuriomis jis susipažino per romėniškų sarkofagų skulptūrą. Džovanis mokėsi tėvo dirbtuvėse ir pirmąkart paminėtas 1265 m. kontrakto dėl Pizos katedros sakyklos projekto dokumentuose. Tėvo asistentu Džovanis paminėtas Didžiojo fontano inskripcijoje Perudžoje (fontanas pastatytas 1278 m.). Dėl įrašų trūkumo 1270-76 m. periodu, manoma, kad Džovanis šiuo laikotarpiu buvo išvykęs į Prancūziją, nes vėlesnė jo kūrybos stilistika tampriai susijusi su prancūziškos gotikos bruožais.

1285 m. Džovanis atsisakė Pizos pilietybės ir priėmė Sienos. Sienoje Džovanis Pizanas dirbo iki 1299 m. 1285–1295 m. periodu skulptorius sukūrė Sienos katedros apatinės dalies papuošimus. Jis minimas architektu apie 1287 m. Masa Maritima mieste, kur prižiūrėjo vietos katedros statybas, suprojektavo *S. Quirico d’Orcia* kolegijos šoninius vartus. Apie 1302 m. datuojamas vienas įspūdingiausių jo kūrinių – Madonos su Kūdikiu skulptūra Prato katedroje. 1301 m. jis sukūrė Šv. Andriaus bažnyčios Pistojoje sakyklą. 1302 m. pradėjo Pizos katedros sakyklą. Maždaug tuo metu, kai Džotas dekoravo Arenos koplyčią Padujoje, Pizanas šiai koplyčiai sukūrė tris statulas, tarp kurių Madonos skulptūrą. Apie 1313 m. sukūrė Margaritos Liuksemburgietės monumentą San Francesco di Castelletto bažnyčioje Genujoje (išlikę fragmentai). Džovanis Pizanas paskutinį kartą paminėtas 1314 m. Sienoje, tikriausiai tuo metu ir mirė (vėliausia siūloma data – 1320 m.).

## Darbų galerija

Vaizdas:Siena z14.JPG| Sienos katedros fasado skulptūros (kopijos, originalios perkeltos į katedros muziejų)
Vaizdas:Pistoia 200310 025.jpg| Sakykla, Šv. Andriaus bažnyčia, Pistoja
Vaizdas:Pistoia 200310 036.jpg| Sakyklos fragmentas, Šv. Andriaus bažnyčia, Pistoja
Vaizdas:Duomo di prato, cappella del sacro cingolo 05 madonna di giovanni pisano 04.jpg| Madona su Kūdikiu, Prato katedra
Vaizdas:GPisano-PulpitoPisa.jpg| Sakykla, Pizos katedra
Vaizdas:Duomo interior, Pisa, June 2013 (14).JPG| Sakyklos fragmentas, Pizos katedra
Vaizdas:Giovanni pisano, madonna col bambino, s. giov. battista ed evangelista, committente, 1306, 01.JPG| Džovanio Pizano statulos, Pizos katedros muziejus
Vaizdas:Museo dell'Opera Metropolitana del Duomo, sculture 10.JPG| Džovanio Pizano skulptūros fragmentai, Sienos katedros muziejus


## Šaltiniai
* Encyclopaedia Britannica
* L’Enciclopedia Italiana
* Lilian H. Zirpolo. Historical Dictionary of Renaissance Art. The Scarecrow Press, Inc. – 2008. p. 342

## Nuorodos

* smarthistory 
* Giovanni Pisano WGA tinklalapyje
* [Džovanio Pizano biografija [Giorgio Vasari] „Le Vite“ (anglų k.)]
Niufaundlendas (šuo)

**Niufaundlendas** () – šunų veislė. Pagal FCI klasifikaciją, priklauso II grupei (pinčeriai ir šnauceriai, molosiniai šunys), 2 sekcijai (molosinio tipo šunys).

## Kilmė
Niufaundlendo kilmė – neaiški. Daugelis ekspertų laikosi nuomonės, kad niufaundlendas kilęs iš Tibeto mastifo, kuris savo laiku per Beringo sąsiaurį ir Aliaską papuolė į šiuolaikinės Kanados teritoriją, kur kryžminosi su aleutų ir eskimų šunimis. X a. iš Norvegijos vikingų laivų į Niufaundlendą papuolė „meškų šunys“, kurie kryžminosi su vietiniais salos šunimis ir 500 metų veisėsi visiškoje izoliacijoje. Apie 1600 metus Europos žvejai į salą įvežė daug kitų šunų, kurie padėjo formuoti veislę, tačiau pagrindiniai bruožai išliko.

## Naudojimas
Salos gyventojams jų šunys buvo nepamainomi pagalbininkai: veždavo prekes, traukė tinklus, plaukdavo kartu su žvejais į jūrą, padėjo medžioti. Šie šunys žinomi kaip puikūs plaukikai, galintys plaukti labai žemoje vandens temperatūroje ir nepalankiomis oro sąlygomis, todėl jie buvo beveik visų laivų komandų nariais. O išgarsėjo niufaundlendas visų pirma, kaip puikus šuo – gelbėtojas. Pirmieji rašytiniai šaltiniai apie juodus vandens šunis siekia 1639 metus, o pirmasis išsamus aprašymas su šuns atvaizdu padarytas 1779 metais.

## Išvaizda
Niufaundlendas – masyvus, stipraus kūno sudėjimo šuo, gerai koordinuojantis judesius. Kūno ilgis nuo keteros iki uodegos pagrindo, lygus atstumui nuo keteros iki žemės. Kompaktiško kūno sudėjimo. Galva masyvi, kaukolė plati, su šiek tiek išgaubtu viršugalviu ir gerai išvystytu pakaušio gumburu. Perėjimas nuo kaktos link snukio ryškus, bet ne staigus. Nosis didelė, pigmentuota, šnervės gerai išsivysčiusios. Niufaundlendas turi vandeniui atsparų dvigubą kailį. Apsauginiai plaukai pakankamai ilgi ir tiesūs, be garbanų.
Lieknoji viksva

**Lieknoji viksva**, arba **grakščioji viksva** (*Carex acuta*) – viksvuolinių (*Cyperaceae*) šeimos viksvų (*Carex*) genties augalas. Savaime paplitęs Europoje, Šiaurės Afrikoje, Šiaurės ir Vakarų Azijoje, taip pat ir Lietuvoje.

## Ekologija

Auga žemapelkėse, raistuose, grioviuose, upių ir ežerų pakrantėse, šlapiose pievose. Mėgsta augti saulėtose ar su šiek tiek šešėlio vietose, drėgname, turtingame, karbonatingame priemolio ir molio dirvožemyje ar sekliame vandenyje.

Lieknąsias viksvas ėda vandens graužikai: pelėnai, ondatros.

## Biologija
Tai daugiametis, 30-150 cm aukščio retakeris žolinis augalas. Turi šakotus, šliaužiančius šakniastiebius. Šaknys gali siekti 1 m gylį. Stiebas status, su trimis briaunomis, iki 3 mm storio, visas labai šiurkštus. Apatinės makštys šviesiai rudos. Lapai plokšti, išlinkę, iki 20 cm ilgio, 0,3-1 cm pločio, aštriais kraštais. Apatinė lapų pusė mėlynai pilka, o viršutinė – blizgi, tamsiai žalia.

Žiedynkotis su trimis briaunomis, šiurkštus, tvirtas. Žiedynlapis ilgesnis už visą žiedyną. Žiedynas 10-30 cm ilgio, jo viršūnėje 2-4 siauros, stačios, tik su kuokeliniais žiedais varputės. Žemiau jų 3-5 nusvirusios, 2-8 cm ilgio ir 4-8 mm pločio, juodai žalios, tik su piesteliniais žiedais varputės. Pažiedės siauros, smailios, juosvos ar rusvos. Piestelės dvi.

Žydi gegužės-birželio mėnesiais. Vaisius – rudas, 2-3 mm ilgio ir 1,5-2 mm pločio riešutėlis. Maišeliai žali, kiek suploti, iki 3 mm ilgio. Sėklos išlieka gyvybingos iki 5 metų. Dauginasi sėklomis ir vegetatyviškai šakniastiebiais.

Dažnai auga su kitomis viksvomis ir sudaro hibridus. Žinomi hibridai su paprastąja (*C. nigra*), pelkine (*C. acutiformis*) ir pūslėtąja (*C. vesicaria*) viksvomis.

## Nuorodos
* Lieknosios viksvos mokslinis lotynų kalba pavadinimas ir sinonimai per theplantlist.org  (anglų k.)''
* Lieknosios viksvos porūšiai, varietetai ir formos per tropicos.org (anglų k.)
* Carex acuta – Wilde planten in Nederland en België  (vokiečių k.)

## Literatūra

* Vasarą žydintys augalai, Ramunėlė Jankevičienė, Vilnius, Mokslas, 1987, 328 p.
* Enciklopedinė miško knyga, Gediminas Isokas, Vilnius, Mintis, 2001, 315 p. ISBN 5-417-00831-1
Neomenija

**Neomenija** – reiškinys, kai mėnulis pasirodo po jaunaties danguje kaip siaurutis pjautuvas. Laiko tarpas tarp jaunaties ir neomenijos priklauso nuo dangaus stebėjimo vietos ir Mėnulio padėties orbitoje. Neomenija būna ne vėliau kaip 3 dienos po jaunaties. Neomenijos metu Mėnulis matomas sutemose kelias minutes prieš savo nusileidimą. 

Senovėje neomenija buvo svarbus kalendorinis atskaitos taškas. Mėnulio ir saulės-mėnulio kalendoriuose mėnesio pradžia būdavo skaičiuojama nuo neomenijos. Daugelyje senovinių šalių specialiai būdavo sekama, kada pasirodys jaunas mėnulis. 

## Nuorodos
* Климишин И. А. Календарь и хронология. – Изд. 3. – М.: Наука, 1990. – С. 64. – 478 с. – 105 000 экз. – ISBN 5-02-014354-5
Kiškinė viksva

**Kiškinė viksva** (*Carex leporina*) – viksvuolinių (*Cyperaceae*) šeimos viksvų (*Carex*) genties augalas. Savaime paplitęs Europoje, Vakarų Azijoje, rytinėje ir vakarinėje Šiaurės Amerikoje, auga ir Lietuvoje.

## Augavietės

Auga sausose pievose, laukuose, pamiškėse, pelkių pakraščiuose. Randama 0-1100 m aukštyje.

## Biologija
Tai daugiametis, 10-85 cm aukščio žolinis augalas. Sudaro tankius kerus. Stiebas status ar išlinkęs, su trimis aštriomis briaunomis. Lapai trumpesni už stiebą, 2-4 mm pločio, 7-22 cm ilgio, šviesiai žalios ar geltonai žalios spalvos, apatinės pusės gysla išsišovusi kaip skiauterė, lapų kraštai šiurkštūs. Liežuvėlis 2-3 mm ilgio.

Žiedynlapis trumpesnis už žiedyną. Tankų, statų, iki 4 cm ilgio žiedyną sudaro 4-7 kiaušiniškos, 9-14 mm ilgio ir 6-8 mm pločio, rudos ar geltonai rudos varputės, kurios išlieka glaustos ir žydėdamos, ir būdamos su maišeliais. Varputės viršuje esti piesteliniai žiedai, o žemiau jų – kuokeliniai, kurių kiekvienas turi po tris kuokelius. Pažiedės 3-5 mm ilgio ir 2 mm pločio.

Žydi birželio–liepos mėnesiais. Žiedus apdulkina vėjas. Vaisius – 1-2 mm ilgio ir iki 1 mm pločio riešutėlis. Dauginasi sėklomis ir vegetatyviškai šakniastiebiais. Augalas diploidinis, 2n = 62, 64, 66, 68.

## Naudojimas
Galima kiškinėmis viksvomis prikimšti minkštus baldus.


Carex_ovalis_habitus.jpeg|Žiedynas
Carex_ovalis_blattscheide.jpeg|Lapo makštis


## Nuorodos
* Kiškinės viksvos mokslinis lotynų kalba pavadinimas ir sinonimai per Theplantlist.org  (anglų k.)''
* Kiškinės viksvos porūšiai, varietetai ir formos per Tropicos.org (anglų k.)
* Carex leporina – Flora of North America (anglų k.)
* Carex leporina/ovalis/leporina lotyniško pavadinimo problema (anglų k.)

## Literatūra

* Vasarą žydintys augalai, Ramunėlė Jankevičienė, Vilnius, Mokslas, 1987, 194 p.
* Enciklopedinė miško knyga, Gediminas Isokas, Vilnius, Mintis, 2001, 315 p. ISBN 5-417-00831-1
Arena (filmas)

**Arena** () – 1974 m. JAV sukurtas nuotykių filmas, kuriame pagrindinius vaidmenis atliko Pam Grier ir Margaret Markov. Jame pasakojama apie Romos imperijos laikus ir gladiatorių arenose kovojančias moteris. Šis filmas yra antrasis, kuriame kartu vaidino Grier ir Markov – 1972 m. jos pasirodė juostoje „Juodoji mama, baltoji mama“.

Šis filmas yra režisieriaus Steve Carver debiutas. 2001 m. rusų režisierius Timur Bekmambetov JAV sukūrė šio filmo perdirbinį.

## Pagrindiniai aktoriai
: *Aktorius – vaidmuo*
* Pam Grier – Mamavi
* Margaret Markov – Bodicija
* Lucretia Love – Deidrė
* Paul Muller – Liucijus
* Danielle Vargas – Timarkus
* Rosalba Neri (titruose Sara Bay) – Kornelija
* Maria Pia Conte – Lucinija
* Anna Melita
Agresija (filmas)

**Agresija** () – 1975 m. prancūzų ir italų bendros kūrybos kriminalinis filmas pagal John Buell romaną „The Shrewsdale Exit“.

## Pagrindiniai aktoriai
: *Aktorius – vaidmuo*
* Jean-Louis Trintignant – Polas Varlenas
* Catherine Deneuve – Sara
* Claude Brasseur – Andre
* Delphine Boffy – Pati
* Michelle Grellier – Helena
* Leonora Fani
* Milena Vukotic

## Turinys

Polas su žmona ir dukterimi vyko automobiliu į Šveicariją. Pakeliui degalinėje jis apsižodžiavo su keletu motociklininku, nedviprasmiškai atsiliepusių apie jo žmoną, ir šie ėmė vytis mašiną. Sukėlę avarinę situaciją jie sustabdė Polį ir visą šeimą sumušė.

Atgavęs sąmonę, Polis pamato, kad žmona išprievartauta ir su dukterimi nužudyta. Jis kreipiasi į policiją, tačiau kadangi motociklininkai buvo su šalmais, kaltininkus rasti beveik nėra vilties. Polis bando atsigauti žmonos sesers Saros draugijoje, tačiau jo niekaip neapleidžia mintis apie kerštą. Gavęs duomenų apie miestelyje esančius baikerius, Polis nusiperka šautuvą, norėdamas įvykdyti savo paties teisingumą. Sara, nepritardama tokiam planui, nori perspėti policiją, tačiau netikėtai atskleidžia, kad po užpuolimo motociklininkai paliko Polio žmoną ir dukterį gyvas, tačiau šios, ieškodamos pagalbos, sustabdė mašiną, kuria važiavo seksualinių problemų kankinamas baro savininkas Andre, po nelaimės tapęs naujuoju Polio ir Saros draugu…